Președintele Volodimir Zelenski a cerut duminică partenerilor occidentali ai Ucrainei să găsească voința politică de a furniza Kievului materialele militare necesare, altfel lumea se va confrunta cu "una dintre cele mai rușinoase pagini ale istoriei". Vizibil furios, Zelenski a spus în discursul său de duminică noapte că lumea trebuie să "reacționeze ferm" pentru a se asigura că războiul devine o aventură "fără speranță" pentru liderul de la Kremlin, Vladimir Putin, care vrea doar "război și moarte".
Toate informațiile despre războiul din Ucraina - ziua 740- LIVE pe HotNews.ro:
08:29 O explozie a avut loc la un pod de cale ferată în apropiere de Chapaevsk, în regiunea rusă Samara, transmite TASS, citând "serviciile operaționale" ruse.
"În jurul orei 5 dimineața a avut loc o explozie pe podul de cale ferată peste râul Chapaevka. Traficul feroviar pe pod a fost suspendat", a declarat un oficial pentru agenția de presă de stat rusă. Potrivit informațiilor preliminare, gardul și structurile de susținere a podului din apropierea unui mal au fost avariate.
Căile ferate ruse au anunțat că circulația pe acel pod a fost suspendată din cauza "interferențelor ilegale". Canalul de Telegram rus Baza a publicat o imagine ce ar arăta daunele suferite de pod.
08:02 Pierderile relativ mari înregistrate recent de aviația rusă par să determine o scădere semnificativă a activității aviatice rusești în estul Ucrainei, deși nu este clar cât timp va dura această scădere a activității, notează Institutul pentru Studiul Războiului în ultima sa evaluare.
Comandantul Forțelor Aeriene ucrainene, generalul-locotenent Mykola Oleshchuk, a declarat la sâmbătă că activitatea aviației rusești s-a oprit complet în estul Ucrainei în jurul orei locale 19:00, în urma doborârii de către ucraineni a două avioane rusești Su-34. Purtătorul de cuvânt al Forțelor Aeriene ucrainene, colonelul Iuriy Ihnat, a declarat că scăderea activității aviației rusești a continuat duminică și că forțele rusești au continuat să nu mai zboare cu avioane de detectare radar cu rază lungă de acțiune A-50, în urma distrugerii unui avion A-50 la 23 februarie.
Oficialii ucraineni au raportat că forțele ruse au pierdut 15 aeronave din 17 februarie, ceea ce nu este neglijabil pentru armata rusă, având în vedere că Rusia are probabil aproximativ 300 de diferite avioane de vânătoare Suhoi .
Pierderile anterioare de aeronave au determinat forțele rusești să reducă temporar activitatea aeriană în întreaga Ucraină pentru perioade semnificative de timp, dar rămâne neclar cât va dura această perioadă actuală de scădere a activității aviatice rusești.
Geoană: Putin blufează (deocamdată) în privința armelor nucleare
07:57 Estimarea ucraineană a pierderilor rusești de ieri: 1.150 de soldați, 8 tancuri, 21 de alte blindate de luptă, 22 de tunuri 1 lansator multiplu de rachete, 2 sisteme antiaeriene, 42 diferite vehicule și 1 echipament special.
Загальні бойові втрати противника з 24.02.22 по 04.03.24 орієнтовно склали / The total combat losses of the enemy from 24.02.22 to 04.03.24 were approximately: pic.twitter.com/1xge3NQyl2
— Генеральний штаб ЗСУ (@GeneralStaffUA) March 4, 2024
07:04Mircea Geoană: Putin blufează (deocamdată) în privința armelor nucleare. Numărul doi din NATO a declarat că amenințările nucleare ale președintelui rus Vladimir Putin reprezintă în acest moment doar o "intimidare psihologică", scrie Politico.
"Nu vedem vreun pericol iminent de utilizare a acestor arme de către Rusia. Însă declarațiile în sine sunt foarte periculoase, întrucât erodează încrederea. Rusia cunoaște consecințele unui asemenea demers", a explicat Geoană.
Scurtă recapitulare a evenimentelor recente privind războiul:
- Zelenski a declarat, duminică, că este nevoie de voință politică pentru a se asigura că Ucraina are toate proviziile militare de care are nevoie, altfel lumea se va confrunta cu "una dintre cele mai rușinoase pagini ale istoriei".
- Israelul "lucrează" pentru a oferi Ucrainei un sistem de avertizare timpurie în cazul lansării unei rachete, provocând astfel o lovitură puternică relației cu Rusia, relatează Business Insider.
- Cimitirul Borisovskoie, în care vineri a fost înmormântat Alexei Navalnîi, a fost închis duminică, în timp ce oamenii au format o coadă imensă, așteptând să depună flori la mormântul opozantului.
- Coreea de Nord a oprit brusc livrările de obuze în Rusia. Navele rusești care operau în mod regulat între porturile din Coreea de Nord și Rusia începând din toamna anului trecut au încetat să mai facă curse.
- Numărul mediu estimat al victimelor rusești în februarie a fost de aproximativ 983 pe zi, marcând un maxim istoric de la începutul invaziei la scară largă.
- Uniunea Europeană a furnizat doar 77 de miliarde de euro din cele 144 de miliarde de euro promise Kievului, au calculat experții de la Institutul pentru economie mondială din Kiel.
- Ministrul german al apărării a declarat, duminică, că Rusia desfășoară un "război informațional" menit să creeze diviziuni în Germania, într-o primă reacție după ce în Rusia a apărut o înregistrare audio a unei întâlniri a înalților oficiali militari germani.
- Nu se întrevede nicio ieşire din conflictul din Ucraina, iar acest lucru paralizează politica europeană, a declarat prim-ministrul ungar Viktor Orbán, în Antalya.
----------------